
הכנסת העשרים
מושב שני
<פרוטוקול מס' 97>
מישיבת ועדת הפנים והגנת הסביבה
יום שני, א' בשבט התשע"ו (11 בינואר 2016), שעה 11:30
<סדר היום:>
<הסדרת סוגיית תשלום מיסים עירוניים עבור תחנות מוניות ומפרצי חנייה של מוניות ברשויות המקומיות>
נכחו:

<חברי הוועדה:> 
דוד אמסלם – היו"ר
<מוזמנים:> 
	גליה כהן
	–
	מנהלת תחום בקרת תקצוב ופיתוח ברשויות המקומיות, משרד הפנים

	עו"ד רעות פרקש  צימרינג
	–
	הלשכה המשפטית, משרד הפנים

	יוסי עדס
	–
	רפרנט פנים, אגף התקציבים, משרד האוצר

	יורם מאי
	–
	כלכלן, סגן מנהל היחידה הכלכלית, מרכז השלטון המקומי

	מיטל להבי
	–
	סגנית ראש העירייה, עיריית תל אביב-יפו

	אשר בן שושן
	–
	מנהל הרשות לתחבורה תנועה וחנייה, עיריית תל אביב-יפו

	דניאל צרפתי
	–
	עוזר אישי לסגנית ראש העירייה, עיריית תל אביב-יפו

	ניסים חנגל
	–
	מנהל אגף ארנונה, עיריית פתח תקוה

	אבשלום שמחי
	–
	מנהל מחלקת תחבורה ציבורית, עיריית פתח תקוה

	יובל דאר
	–
	‎סגן מנהל אגף שומה וגביית ארנונה, עיריית ירושלים

	חזי שורצמן
	–
	מנהל מרכז מטרופוליני תושי"ה, עיריית ירושלים

	מירב ביטון
	–
	מנהלת מחלקת נכסים, עיריית אשדוד

	יהודה בר אור
	–
	יו"ר, ארגון הגג של בעלי המוניות בישראל

	פריד אברהם
	–
	יו"ר ארגון מוניות השירות בישראל, מנכ"ל ארגון הגג של בעלי המוניות בישראל

	אלי כהן
	–
	פעיל בסניף הליכוד בירושלים, חבר מועצת עיריית ירושלים לשעבר

	שרון סופר
	–
	ראש צוות, מרכז המחקר והמידע של הכנסת 

	רינת בניטה
	–
	חוקרת, מרכז המחקר והמידע של הכנסת 

	איתן אלון
	–
	לוביסט (גלעד לובינג), מייצג את עיריית ירושלים


<ייעוץ משפטי: >
גלעד קרן
<מנהלת הוועדה:>
לאה קריכלי
<רישום פרלמנטרי:>
אירית שלהבת
<הסדרת סוגיית תשלום מיסים עירוניים עבור תחנות מוניות ומפרצי חנייה של מוניות ברשויות המקומיות>
<היו"ר דוד אמסלם:>
בוקר טוב לכולם. אני מתכבד לפתוח את ישיבת ועדת הפנים והגנת הסביבה בנושא הסדרת סוגיית תשלום מיסים עירוניים עבור תחנות מוניות ומפרצי חנייה של מוניות ברשויות המקומיות. 
על מנת להיכנס לדיון אני מבקש ממרכז המחקר והמידע של הכנסת להציג לנו את הרקע ואז נשמע את החבר'ה מן המוניות, את משרד האוצר ונחתוך את העניין. בבקשה. 
<רינת בניטה:>
אני ממרכז המחקר והמידע של הכנסת. נתבקשנו להכין מסמך בנושא הזה. פנינו אל משרד הפנים ואל מרכז השלטון המקומי כדי לקבל מידע לגבי כלל הרשויות. מצאנו שהיום אין גוף שמרכז את המידע המבוקש, לא לגבי סך הגבייה עבור סעיף תחנות המוניות ולא לגבי חקיקה עירונית ייעודית שמטרתה גביית אגרה בגין מקום חנייה של מוניות. 

בהינתן העובדה הזו פנינו אל 14 הערים הגדולות. הממצאים מראים שבעצם כל 14 הערים שפנינו אליהן גובות ארנונה עבור שטח תחנת המוניות עצמה, לרוב על-פי אחד משני סעיפי גבייה עיקריים. מרבית העיריות שפנינו אליהן גובות על-פי סיווג של משרדים או עסקים ושתי רשויות מקומיות גובות על-פי סיווג ייחודי של תחנת מוניות. התעריף למטר הוא על-פי צו הארנונה והשונוּת בגביית התעריפים למטר היא תוצאה של שונוּת בצו הארנונה בין העיריות, ואנחנו יודעים שזה קיים. בנוסף, חלק מן העיריות גובות גם תשלומים  נוספים עבור מפרצי החנייה של המוניות באחד משלושה הסדרים עיקריים שאנחנו מצאנו. חלק מן העיריות גובות ארנונה, עירייה אחת גובה דמי שימוש, וב-5 עיריות מבין ה-14 נגבית אגרה שנתית. ההבדלים שמצאנו ומוצגים בטבלה הם הבדלים ניכרים בין העיריות שמסרו לנו את המידע. אני רוצה להדגיש ש-5 עיריות לא מסרו לנו מידע האם הן גובות בכלל ארנונה או דמי שימוש שהם לא ארנונה אז אין לנו את המידע הזה. 
<היו"ר דוד אמסלם:>
דרך אגב, זה וולונטרי? מה עושים כאשר הם לא מגישים מידע לכנסת?

<רינת בניטה:>
על-פי חוק הכנסת, סעיף 64 קובע שכל גוף מבוקר במדינת ישראל מחויב למסור את המידע בלא דיחוי, בדומה לסמכויות מבקר המדינה.  
<היו"ר דוד אמסלם:>
אני מבקש מכם שתוציאו מכתב לראשי העיריות וליועצים המשפטיים של אותן עיריות. אנחנו רוצים לקבל תשובה למה הם לא ענו, לפני שאנחנו מגישים את זה ליועץ המשפטי לממשלה כדי שהוא יטפל בעניין. אני רוצה להבין למה כשאתם פונים לא עונים לכם. תיידעי אותי בעניין. 

<רינת בניטה:>
נבקש את המידע הזה בשנית.

<היו"ר דוד אמסלם:>
תוציאי להם מכתב, שאתם מבקשים לדעת על-פי החוק. כרגע לא מעניינת אותי האינפורמציה. מעניין אותי למה הם לא ענו. זו חוצפה. 

<רינת בניטה:>
מבין העיריות שענו, אנחנו רואים פה שונוּת גדולה בתעריפי הגבייה בגין אותו חוק עזר עירוני שחוקק בכל אחת מן העיריות, למעט אשדוד שלא גובה על-פי אגרה שנתית אלא גובה דמי שימוש בגובה משתנה על-פי כל מיני הסכמים שיש לה מול תחנות המוניות בעיר. אנחנו רואים שב-4 עיריות – תל-אביב, חיפה, נתניה וחולון – תעריף הגבייה נע בין כמה עשרות שקלים לכמה מאות שקלים, עד 547 שקלים, ובירושלים יש שלושה אזורי גבייה, כשהנמוך בהם עומד על 2,364 שקלים בשנה, ובאזור א', האזור שהתעריף בו הגבוה ביותר, התעריף בשנת 2014 עמד על 10,802 שקלים בשנה. 
<היו"ר דוד אמסלם:>
למקום חנייה בחוץ. הבנתי. 

<רינת בניטה:>
כן. אלה הנתונים שמסרו לנו. 

<היו"ר דוד אמסלם:>
בואו נשמע את החבר'ה מהמוניות. בבקשה. 

<יהודה בר אור:>
אני יושב-ראש ארגון הגג של המוניות בישראל. אני נמצא בענף המוניות הרבה מאוד שנים, אני בענף כבר יותר מ-33 שנה, מהן במשך 15 שנים אני יושב-ראש איגוד המוניות ומשתף פעולה עם חברי פריד אברהם מזה שנים רבות. 

מה שנאמר פה, יש פה חלק נכון וחלק לא נכון שלא תואם למציאות. 

<היו"ר דוד אמסלם:>
תגיד שחלק לא מדויק, לא לא-נכון. 

<יהודה בר אור:>
לא נכון למציאות. נלך לפי מה שאתה אומר, לא מדויק. ניקח לדוגמה את תל-אביב, העיר הגדולה ביותר. מזה עשרים ומשהו שנים אנחנו לא משלמים ארנונה לעירייה משום שאין לנו שטח אדמה מן העירייה. בעבר היו לנו הקצאות של בוטקה וכל מיני מבנים שיכולנו לשבת בהם. לפני עשרים שנים זה בוטל, ירדו לנו כל המבנים. היום כל אחד משכיר את הנכס שלו באופן פרטי ומשלם את כל המיסים לעירייה על-פי הנכס עצמו, בהתאם למה שהעירייה מבקשת ממנו, ללא שום התערבות מצד אף אחד. 

לגבי מקומות החנייה, מאז קום המדינה ועד לפני 5 שנים עיריית תל-אביב הייתה העירייה המסודרת ביותר, שגבתה  מאתנו במשך כל השנים את אגרות החנייה. אף פעם לא קרה שפספסנו איזו שנה, תמיד שילמנו את מלוא המחיר, שמאז ומתמיד היה הגבוה ביותר. בירושלים קרוב לחמישים שנים לא שילמו אגרות. לפני כ-5 שנים עלו על הנושא הזה שהם לא משלמים ואז הטילו עליהם קנסות ונטל כבד יותר והגדירו להם את החניות. 
<היו"ר דוד אמסלם:>
כלומר, עד לפני 5 שנים בעיריית ירושלים לא גבו עבור החנייה ברחוב. 

<יהודה בר אור:>
יש לנו בחוץ את העמודים שאנחנו חונים לפניהם. אם לדוגמה יש לי 100 מוניות ויש לי רק 8 מקומות חנייה, 100 מוניות צריכות להתפרש על פני 8 מקומות החנייה. זה לא שיש לי 80 מקומות חנייה. יש לי 8 מקומות חנייה. גם אם יהיו לי 1,000 מוניות הן צריכות לעמוד באותם מקומות. 

כמובן שכל תחנה ותחנה בפני עצמה שילמה על פי מספר המוניות והחברים שעובדים בה. אנחנו שילמנו הכי הרבה אגרות, יותר מחצי מיליון שקל על קרוב ל-1,000 נהגי מוניות. 

<היו"ר דוד אמסלם:>
על איזה מקום אתה מדבר?
<יהודה בר אור:>
אני מדבר על תל-אביב. 

<היו"ר דוד אמסלם:>
אתה עובד בתל-אביב?

<יהודה בר אור:>
אני בתל-אביב. 

<היו"ר דוד אמסלם:>
כשאתה אומר "אנחנו" אתה מתכוון לתל-אביב?

<יהודה בר אור:>
אני מתל-אביב. אני במקרה נולדתי בתל-אביב. 

<אשר בן שושן:>
למען הסדר הטוב, הוא מדבר בשם המוניות, לא בשם עיריית תל-אביב. 

<היו"ר דוד אמסלם:>
ברור, לרגע לא חשבתי אחרת.

<יהודה בר אור:>
דיברתי קודם כול על תל-אביב. בחיפה משלמים לפי 480 שקל, ובחולון משלמים לפי 400 שקל. גם בראשון לציון, שאני מכיר את הנתונים שלה, משלמים לפי 480 שקל ומשהו. יש עיריות שהגיעו להסכמות עם תחנות המוניות ומשלבים להם הכול ביחד בהסכמה, למשל באשקלון, באשדוד ויש עוד כמה עיריות כאלה, למשל בנתניה ובעוד כמה מקומות, שהגיעו להסכמה עם תחנות המוניות שנמצאות בקרבן מה המחיר שיהיה. 
אני חושב שמה שאנחנו משלמים ומה ששילמנו משקף מאוד, לאור זה שאנחנו לא יכולים להעמיד שום מונית נוספת במקום מסוים. הדגשתי את זה מאוד, שברגע שאנחנו נמצאים עם 100 מוניות ועם 8 מקומות חנייה אתה מתאר לעצמך שהרבה מוניות מסתובבות ללא חנייה ומקבלות דוחות, אבל זה כנראה תוצאה של ההתנהלות מאז קום המדינה, כך חולק העניין ולכן לא נכנסנו לעומק העניין והשארנו את זה כפי שקיים במציאות. אבל למעשה בפועל אם כבודו ישקול את זה היטב, היום יש המון מוניות שנמצאות בתוך הרשת וכאשר הן רוצות לחנות, לא מקצים להן חנייה נוספת כי החנייה קבועה, יש 8 מקומות או 10 מקומות או 3 מקומות בהתאם לכל תחנה ולעמודים שיש בכל מקום ומקום. לכן לפי הבנתנו המחיר שאנחנו משלמים היום בערים הגדולות, בירושלים, תל-אביב, חיפה ובאר-שבע, שם משלמים גם כ-480 שקל, אנחנו חושבים שהמצב הזה שלנו היום, במיוחד במצב הקשה שאנחנו נמצאים בו, אנחנו חושבים שהנטל הזה עלינו הוא די והותר ואין כוח למוניות, שעובדות מצאת החמה ועד צאת הנשמה, לשאת אפילו שקל אחד  נוסף. אני מבקש לדאוג לכך ואם אפשר אפילו להקל עלינו. תודה. 

<היו"ר דוד אמסלם:>
תודה רבה. 
<פריד אברהם:>
אני יושב-ראש ארגון מוניות השירות ומנכ"ל ארגון הגג. אנחנו עובדים כ-10 שנים ביחד, מקיפים את כל הארץ. 

חברי יהודה בר אור הדגיש מעומק לבו את העול הכבד הקיים על ענף המוניות. אני בא להוסיף עוד יותר, אולי הוא לא ביטא את הקושי במלואו. אני רוצה להוסיף מעומק לבי עכשיו ולדבר על העול הכבד הקיים על ענף המוניות בכלל, על כל המשתמע מכך. בענף המוניות יוצא נהג מונית לתת שירותים. אתם לא עושים לו טובה, סליחה על הביטוי. אם לא היו מוניות היה צריך לייצר אותן כדי שהנוסע ייסע על-ידי נהג המונית. עכשיו מטילים עליו כל מיני תשלומים. הוא משלם אגרה, הוא משלם למדינה כבר את האגרה.
<היו"ר דוד אמסלם:>
כמה אגרה הוא משלם? כאשר אדם קונה מונית, מה המסלול שהוא עובר?
<פריד אברהם:>
245,000 ש"ח הוא משלם עבור הזכות  להסיע נוסע, באמת. תרשה לי, אם אני כבר מדבר כך. 
<היו"ר דוד אמסלם:>
אני מרשה לך הכול. אבל אני רוצה להבין, מה התשלומים שמושתים על נהג המונית, מעבר לזה שהוא קונה את האוטו?
<פריד אברהם:>
הכשרה, רכב מתאים. 
<היו"ר דוד אמסלם:>
תגיד לי בשקלים. 

<פריד אברהם:>
עשרות אלפי שקלים. 

<היו"ר דוד אמסלם:>
כמה עולה המספר?

<פריד אברהם:>
המספר עולה 245,000 ש"ח. משלמים את הכסף למדינה. זה מתחיל בזה. אחר-כך הוא צריך לקנות רכב מתאים, שהמחיר נע בין 80-90 אלף לאוטו קטן ועד 280 אלף ש"ח לאוטו גדול, ואפילו יותר. 
<היו"ר דוד אמסלם:>
עכשיו יש לו כבר את המונית עם הכובע. הלאה. 

<פריד אברהם:>
הכובע זה הזכות הציבורית על מנת שהוא יסיע נוסעים. הוא צריך מונה, כי זה מחיר מפוקח על-ידי משרד התחבורה. 
<היו"ר דוד אמסלם:>
כמה הוא משקיע באביזרים באוטו?
<פריד אברהם:>
באביזרים באוטו בערך 10,000 שקל. ביטוח, על כל המשתמע; אמורטיזציה, על כל המשתמע; סולר שהוא 35% מסל התשומות. אנחנו משלמים בלו על סולר שבעבר לא היינו משלמים אותו. זאת אומרת, מוסיפים עוד מיסים; ומיסים כמובן. 

<היו"ר דוד אמסלם:>
אני מבין שהוא משלם גם לתחנה. 

<פריד אברהם:>
תחנה זה תחזוקה. 

<היו"ר דוד אמסלם:>
אני בא מהזווית של הנהג, אני רוצה להבין. אני רוצה לדעת, אם מחר אני קונה מונית מה הסיפור. ואז הוא משלם דמי חבר לתחנה. התחנה לוקחת את העלויות הבאות: את השכירות של המבנה, את מפעיל התחנה.

<פריד אברהם:>
סדרנים, קשר וארנונה. 

<היו"ר דוד אמסלם:>
וגם את האגרה הזאת. נכון?

<יהודה בר אור:>
ברור. 

<היו"ר דוד אמסלם:>
יש עוד אגרה שאני לא יודע עליה פרט לזאת?

<יהודה בר אור:>
כן. יש קצין בטיחות שכל תחנה חייבת להחזיק, שזה בין 1,000-2,000 שקל בחודש. 
<פריד אברהם:>
יש המון מטלות על נהג המונית. אני מודיע לך, אפילו משרד האוצר קבע מסל התשומות, ממאה אחוז, כמה היום הנהג מרוויח?
<יהודה בר אור:>
30 אחוז מההוצאה זה לדלק, על-פי נתוני משרד התחבורה, 17 אחוז מע"מ, בלאי והוצאות. בכול אנחנו מגיעים ל-70%. זאת אומרת, נשאר לנהג המונית ב-12 שעות עבודה 30% בלבד, שזה בערך 25 שקל לשעה, גם אם הוא גובה 800 שקל. 

<פריד אברהם:>
אני שואל אותך שאלה סופית בעניין הזה. אנחנו נאבקים- - - 
<היו"ר דוד אמסלם:>
אתה יודע שבדרך כלל אני שואל פה את השאלות. 

<פריד אברהם:>
ברור לי. אני מכבד אותך כיושב-ראש, אני שמח שאתה מוביל את זה כפי שצריך. באמת יש על כתפינו עול כבד, על 22,000 נהגים שאין להם זמן להתעניין אפילו מה קורה. 

<היו"ר דוד אמסלם:>
כמה זמן אתם משלמים את האגרה הזאת?

<יהודה בר אור:>
מאז קום המדינה. 

<פריד אברהם:>
אתה קונה אגרה לצמיתות. 

<היו"ר דוד אמסלם:>
אני שואל על האגרה לעירייה. 

<פריד אברהם:>
משלמים מאז קום המדינה בכל שנה מחדש. הנה, אני יושב פה, קיבלתי אס-אם-אס על כך שקבעו את האגרה בתל-אביב: 517 שקלים. משלמים כל הזמן. יש כל מיני עיריות. לדוגמה, בעיר בספר, נהריה, קרוב לגבול, משלמים 613 שקלים אגרה. לפעמים זה לא סביר ממש. למה לא תורידו את האגרות בכלל? סתם אני אומר את זה. 

<היו"ר דוד אמסלם:>
למה אתה אומר "סתם"? זה דבר שזכותכם לדרוש. 

<פריד אברהם:>
לא סתם אני אומר. העול כבד מאוד. פנינו לא מזמן לשר האוצר שיבדוק את הקטע הזה. יש עלינו עול כבד. לכן אני אומר, מיותר היום לבדוק אם אפשר להעלות. תבדקו אם אפשר להוריד. 

<היו"ר דוד אמסלם:>
תודה רבה.

<יהודה בר אור:>
דבר אחד, אדוני, אני רוצה להוסיף. באגרות יש פה אפליה גדולה מאוד בין 13,500 נהגי מוניות שעובדים בתחנות בכל הארץ לבין קרוב לעוד 8,000 חאפרים שאין עליהם שום נטל כזה, שהם עובדים ברחוב. ככל שאתה מעלה את האגרה אתה מוסיף עלינו עול.
<היו"ר דוד אמסלם:>
תודה רבה. עיריית ירושלים, יש לי רק שאלה אחת. אתם רואים את השונוּת – אני עוד לא נכנס למהות – בין 400-500 שקל לבין 2,000 עד 10,000 שקל. למה?
<חזי שורצמן:>
השיטה בירושלים אחרת. 
<היו"ר דוד אמסלם:>
עזוב שיטה. בכספים. 

<חזי שורצמן:>
כבוד היושב-ראש, השיטה בירושלים אחרת. 

<היו"ר דוד אמסלם:>
אני לא מדבר על השיטה. אני שואל על השקלים. 

<חזי שורצמן:>
הייתה רפורמה. השיטה בירושלים אחרת, היא לא פר נהג אלא פר תחנה, מקומות חנייה לתחנה. 

<היו"ר דוד אמסלם:>
כאן מדובר על מקומות חנייה לתחנות. אני קורא לך את מה שרשום לי בטבלה: "גביית אגרת חנייה, דמי שימוש שנתיים עבור מפרצי חנייה של מוניות".

<אשר בן שושן:>
יש פה שונוּת בין הרשויות השונוֹת. האגרות שמשולמות, יש מקומות שהתשלום הוא על מקום החנייה. אני מעיריית תל-אביב. 

<היו"ר דוד אמסלם:>
בתל-אביב רשום לי 547 שקלים למונית. 
<אשר בן שושן:>
אנסה להסביר לכבודו. יש שונוּת בין הרשויות המקומיות. בעיריית ירושלים התשלום הוא פר מקום חנייה לתחנת מוניות. בעיריית תל-אביב, כמו בערים אחרות, התשלום הוא פר מונית, האגרה היא להיתר למונית הספציפית לחנות במקום המיועד. 

<היו"ר דוד אמסלם:>
מה הממוצע של מוניות בתחנה?
<אשר בן שושן:>
בעיר תל-אביב יש סדר גודל של כ-35 תחנות מוניות מורשות עם סדר גודל של כ-1,000 פלוס מוניות רשומות, אבל זה משתנה בין כל תחנה ותחנה. 

<מיטל להבי:>
ומינימום לתחנה זה  15 מוניות אז המינימום זה 500 כפול 15. 
<היו"ר דוד אמסלם:>
תחנת אוטובוס משלמת?

<אשר בן שושן:>
לא. 
<היו"ר דוד אמסלם:>
למה?

<אשר בן שושן:>
אתה רוצה שאני אפתח את זה?

<היו"ר דוד אמסלם:>
כן, בוודאי. אז מה, אני רוצה שתסגור את זה?

<אשר בן שושן:>
אני לא רוצה לסגור. אני בוודאי מבחינתי- - - 

<רעות פרקש צימרינג:>
אני ממשרד הפנים. תחנת אוטובוס זה מקום ציבורי. תחנת מוניות זה מקום פרטי. 

<היו"ר דוד אמסלם:>
מה זאת אומרת?

<רעות פרקש צימרינג:>
תחנת אוטובוס זה ציבורי. 

<פריד אברהם:>
גם אנחנו ציבורי, סליחה. 

<היו"ר דוד אמסלם:>
אני מבקש לא להתפרץ. לא הבנתי מה אמרת. 

<רעות פרקש צימרינג:>
אני ממשרד הפנים. ההבחנה היא שתחנת אוטובוס היא מקום ציבורי.

<היו"ר דוד אמסלם:>
ומה זה תחנת מוניות?

<רעות פרקש צימרינג:>
תחנות מוניות זה אזור מגודר שמיועד לאותן מוניות בלבד. 

<היו"ר דוד אמסלם:>
תחנת אוטובוס לא מיועדת לאוטובוס? אם תחני בתחנת אוטובוס לא תקבלי רפורט? לא הצלחתי להבין את ההבחנה. אעשה סדר בדיון. בגלל שפתחת בעניין, אתן לך ואחרי כן אעבור בסבב ונתקדם. 

<אשר בן שושן:>
נדמה לי שבכמה וכמה דברים יש מכנה משותף בין כל הנוכחים פה, כולל ארגוני המוניות. המוניות הן אחד הכלים והאמצעים החשובים לניוד של נוסעים במטרופולינים. 

<היו"ר דוד אמסלם:>
תדלג על זה. 

<אשר בן שושן:>
אענה לך. 

<היו"ר דוד אמסלם:>
אשר בן שושן, תירגע. 

<אשר בן שושן:>
אני רגוע. 

<היו"ר דוד אמסלם:>
עזוב את כל עניין החשיבות. אנחנו מכירים הכול. לא צריך את הנאומים האלה. תגיד לי למה אתה חושב שתחנת מוניות צריכה לשלם ואילו תחנת אוטובוסים לא צריכה לשלם. 

<אשר בן שושן:>
אם נבין את השיטה נראה את הרציונל שלה. 

<היו"ר דוד אמסלם:>
תסביר לי בשתי דקות את השיטה ואחרי כן תסביר לי למה השיטה הזאת לא טובה גם באוטובוסים. 

<אשר בן שושן:>
תחנת אוטובוס היא על בסיס מסלולי הנסיעה של קווי האוטובוס. איסוף הנוסעים מתבצע בתוך תחנות האוטובוס, להבדיל אלף אלפי הבדלות מכל מה שקשור בסגנון ותפעול העבודה של מונית. המקומות שמוקצים לתחנות המוניות אינם לאיסוף, העלאה והורדה של נוסעים, ממש לא. הם יותר תחנות תפעוליות של המוניות. כל בסיס העבודה של תחנות המוניות המיוחדות מתבצע במרחב הציבורי על בסיס לא של תחנות מוסדרות. זה דבר אחד. 

דבר שני, המקומות שמוקצים לתחנות המוניות- - - 
<היו"ר דוד אמסלם:>
בכל קו בירושלים או בכלל בארץ יש בסוף קצה. אני שואל, האוטובוס משלם על תחנת הקצה? או שמשרד התחבורה גם בונה לו את המסוף על חשבונו?
<אשר בן שושן:>
משרד התחבורה צריך לשאת גם בעלויות של מסופי התחבורה הציבורית באשר הם, אבל אני לא חושב שהדיון, אם יורשה לי, עושה איזו השוואה בין תחנות אוטובוס לתחנות מוניות. 
<היו"ר דוד אמסלם:>
הדיון הוא מה שאני קובע. תענה לי כן או לא, ואם אין לך עמדה ואתה לא רוצה – גם בסדר. 
<אשר בן שושן:>
אענה לך, אני לא בורח מן ההתמודדות, כבודו. יש מאפיינים ייחודיים של האוטובוסים ויש מאפיינים ייחודיים של תחנות מוניות. המרחב הציבורי – כידוע לך, ואתה הגעת מעיריית ירושלים – הוא מרחב חשוב מאוד והוא מצומצם מאוד. היקף החניות שמוקצות היום בעיר תל-אביב, רק לשם הדוגמה, הוא מאות רבות של חניות. המשאב הזה לא נמצא בעודף ולכן צריך לנהל אותו בחוכמה ובשום-שכל. 
<היו"ר דוד אמסלם:>
תודה רבה. בבקשה. 

<ניסים חנגל:>
אני מנהל הכנסות בעיריית פתח-תקווה. 

<היו"ר דוד אמסלם:>
כמה אתם מכניסים בנושא הזה?

<ניסים חנגל:>
אנחנו גובים רק עבור המבנים. עבור מפרצי חנייה לא גובים. 

<היו"ר דוד אמסלם:>
למה?

<ניסים חנגל:>
היסטורית לא גובים. אני לא יודע למה. אוטובוסים בחניונים שלהם, בתחנת הקצה שלהם כן משלמים דמי שימוש. לצורך השוואה, אוטובוסים משמשים בתוך העיר להעלאת נוסעים והורדתם אבל היכן שהם חונים בסוף יום או היכן שהם ממתינים, שם הם כן משלמים דמי שימוש. זו ההבחנה העיקרית. תחנת מוניות לדעתי כן צריכה לשלם במקומות שבהם מוקצית חנייה, כשהחניות עומדות שם וממתינות. אצלנו הם לא משלמים. למה? בשל קביעה היסטורית. 
<היו"ר דוד אמסלם:>
תודה. שלום מיטל להבי. מה שלומך?

<מיטל להבי:>
שלומי טוב. אני עדיין מודה לך על הסיור בשכונת הארגזים. 

מוניות זה נורא חשוב. השוני בין העיריות, פעם ראשונה שאני נחשפת אליו,  להבדל שבין גבייה על מפרץ חנייה לבין גבייה פר מונית. אין לי ספק שמי שמחזיק עסק – לא בוטקה אלא חנות – צריך לשלם ארנונה כמו כל אחד אחר. הם מצביעים על העובדה שגובים מהם בכלל כסף. אני רוצה להצביע על העובדה שנותנים להם בכלל חנייה. למען ההגינות, מי שהם לא חברת מוניות, למשל Get Taxi, מה שהוא הצביע על 8,000 "חאפרים", כך הוא קרא להם, אין להם חנייה מוסדרת. יש מי שיש לו חנייה ויש מי שאין לו חנייה. 
אני חושבת שאי אפשר להקצות חנייה במרחב הציבורי בלי שיהיה לזה מחיר. אני חושבת שיש מחיר לחנייה במרחב הציבורי. לצערי החנייה מצטמצמת יותר ויותר והצרכים הולכים וגדלים. 
הייתי רוצה שבשיחה הזאת נכלול גם את השיח על מוניות השירות. זה תהליכים לא רק של תמרור אלא גם של רישיון עסק, שגם לו יש עלות גבוהה. צריך להסתכל על שני הדברים ביחד. מה שקורה היום בתחנת מוניות, וגם במוניות שירות – יושב פה מר פריד אברהם שאמר שהם לא גומרים עם הסיפור של מפרץ חנייה אלא הם משלמים על מפרץ החנייה הזה אבל גם צריך להוציא עליו רישיון עסק, שזה גם עלות נוספת. 
צריך להסתכל על כל המכלול. מצד אחד, לא יכולים ליצור איפה ואיפה בין מי שעובד דרך תחנה ובין מי שעובד דרך Get Taxi. אנחנו צריכים להיות מודעים לכך שיש עוד 8,000 מוניות. פנו אלינו מ-Get Taxi וביקשו מאתנו מקומות חנייה. אמרנו להם: אתם לא תחנה, אתם לא מקבלים מקום חנייה. לדעתי קודם כול צריך להיות חיוב על מי שמקבל מקום חנייה, זה לא צריך להיות Free of charge. זה יקר המציאות בכל עיר, וכמובן שיש עיר כמו תל-אביב שחנייה בה יקרה יותר בה לעומת עיר כמו שדרות, שם אולי משלמים למונית כדי שתבוא לעבוד בעיר, אני לא יודעת איך זה עובד. צריך לעשות בזה סדר וצריך לקחת בחשבון שחנייה היא מצרך יקר.  

<היו"ר דוד אמסלם:>
למה תחנות אוטובוס זה לא מצרך יקר?
<מיטל להבי:>
גם מסופים זה מצרך יקר. לא תחנה, כי בתחנה אני מרימה את היד ועולה. איפה שמונית עוצרת זה לא תחנה. התחנה זה למעשה נקודת הקצה. זה כמו מסוף אוטובוס. אני לא יודעת להגיד לך בתנאים של מסוף אוטובוס. אני מתייחסת לתחנה כנקודה אחת שממנה הנהגים יוצאים להתרענן והיא תחנת קצה. 
<יהודה בר אור:>
אנחנו עומדים שם גם בשביל לקבל נוסעים, ברור חד-משמעית. אני עומד שם כדי לקבל נוסעים וזה רוב העבודה שלי. 
<מיטל להבי:>
אין דין ה"כרמלית" ודין מסוף רידינג או מסוף סבידור כדין תחנת אוטובוס ברחוב אבן גבירול. זה דבר אחר. 
<היו"ר דוד אמסלם:>
נציג עיריית ירושלים, אתה רוצה לומר עוד משהו?

<חזי שורצמן:>
אני מצטרף לעמיתיי. 

<מיטל להבי:>
אגיד רק שמוניות השירות למשל, הנוכחות שלהן בתחנות קצה, במסופים, לא מובנת מאליה. זה לא משהו שמשרד התחבורה מאשר אוטומטית או עירייה מאשרת אוטומטית וזה כן משהו שצריך אותו.

<היו"ר דוד אמסלם:>
משרד הפנים, הייתי מבקש לדעת קודם כול מה השונוּת ובכלל מה הנחיצות באגרה הזאת, אם בכלל היא לפי חוק. אנא תספרו לנו. 
<רעות פרקש צימרינג:>
בואו נבחין בין אגרה לבין ארנונה. 

<היו"ר דוד אמסלם:>
עזבי ארנונה. אני מדבר על האגרה. 

<רעות פרקש צימרינג:>
לגבי אגרה, יש רשויות מקומיות שמחייבות במסגרת חוק עזר ויש שלא. משרד הפנים נתן כהמלצה חוק עזר לדוגמה. 
<היו"ר דוד אמסלם:>
אתם רק ממליצים? אתם לא רגולטור בעניין?
<רעות פרקש צימרינג:>
רשות מקומית שמגיעה אלינו ומבקשת לחוקק חוק עזר- - -

<היו"ר דוד אמסלם:>
אתם מאפשרים לה. 

<רעות פרקש צימרינג:>
בגבולות מסוימים. 
<היו"ר דוד אמסלם:>
מה הגבולות?

<רעות פרקש צימרינג:>
הדרישה היא שזה יהיה משק סגור, כלומר שזה יממן את הפיקוח. 
<היו"ר דוד אמסלם:>
איזה פיקוח?

<רעות פרקש צימרינג:>
שולחים לשם מפקחים לראות שהכול מתנהל כשורה. 

<יהודה בר אור:>
לא מפקחים על שום דבר. 

<רעות פרקש צימרינג:>
יש טווח מסוים- - -
<היו"ר דוד אמסלם:>
פעם ראית פקח ייעודי לנושא מוניות? 

<רעות פרקש צימרינג:>
יש פקח עירוני שמגיע. 

<היו"ר דוד אמסלם:>
הוא נותן דוחות על החניות ובמקרה הוא גם עובר דרך התחנה, על הדרך.

<יהודה בר אור:>
אם הוא רואה שאין תו חנייה הוא כותב לו רפורט. 

<רעות פרקש צימרינג:>
בעיקרון התחשיב אמור לכסות את עלויות הפיקוח. זה מה שנאמר לנו. יש רשויות מקומיות שגובות ויש שלא, ומי שגובה אמורה לגבות את זה במסגרת חוק עזר בצורה מסודרת. 
<גלעד קרן:>
חוק העזר מגיע לאישור שר הפנים. השאלה אם מוצג בפניכם תחשיב. מה התחשיב הזה כולל?

<היו"ר דוד אמסלם:>
מה הוא כולל? את הצבע – הבנתי, את התמרור – הבנתי. 

<גלעד קרן:>
אם עיריית תל-אביב רוצה לגבות סתם 500 שקל למקום חנייה, מה התחשיב שהיא מציגה?

<היו"ר דוד אמסלם:>
תמרור אנחנו יודעים כמה עולה, וצבע גם אספר לך כמה עולה. זה לא עולה 500 שקל למונית. 

<רעות פרקש צימרינג:>
יש רשויות מקומיות, אגב, שגובות פחות. 
<היו"ר דוד אמסלם:>
ויש רשויות מקומיות שלא גובות בכלל. 
<רעות פרקש צימרינג:>
נכון. מוזר לי איך דיברתם, וגם מרכז המחקר והמידע של הכנסת דיבר על 500 ומשהו שקלים. יש לי פה חוק עזר של תל-אביב שמדבר על 335 שקלים. 
<יהודה בר אור:>
אנחנו משלמים 547 שקלים. 

<היו"ר דוד אמסלם:>
מאז זה עלה. 

<רינת בניטה:>
תשאלי אותם. אם אתם הגוף שמאסדר את כל חקיקת העזר, איך אין לכם מידע לגבי אילו רשויות חוקק בהן חוק עזר ואילו רשויות לא חוקק בהן חוק עזר?
<רעות פרקש צימרינג:>
מכיוון שאני לא הגוף שאחראי על הנושא אני לא יודעת להשיב. 
<היו"ר דוד אמסלם:>
אז למה באת?

<רעות פרקש צימרינג:>
אני מטפלת בארנונה וחשבתי שהדיון הוא על זה. 

<היו"ר דוד אמסלם:>
מי מטפל בנושא של חוקי העזר למוניות?
<רעות פרקש צימרינג:>
גוף אחר אצלנו. 

<היו"ר דוד אמסלם:>
אולי יש יותר מדי גופים, בגלל זה אנחנו לא מקבלים את האינפורמציה. 
רבותי, כמה מרוויח נהג מונית שכיר בממוצע?

<יהודה בר אור:>
ב-12 שעות עבודה ביממה הוא לא מגיע ל-6,000 שקל נטו. זה בדוק. אני יכול לפרט את זה על-פי נתונים של משרד התחבורה ומשרד האוצר. 
<היו"ר דוד אמסלם:>
לא צריך. 

<אבשלום שמחי:>
אני מנהל מחלקת תחבורה ציבורית בעיריית פתח-תקווה. אני רוצה להתייחס לעניין החנייה. במרכז העיר ברדיוס של קילומטר מספר רב של מוניות מקבלות שטח, למעשה במקום חנייה ציבורית. מדוע? מכיוון שהוקצה שטח גדול כי 50 מוניות עומדות במרכז העיר ורוב שעות היום הן עובדות והשטח ריק. אילו היו גובים מהן כסף היה אפשר לקצר את הזמן בכדי לתת לציבור חנייה. זה דבר אחד. 
דבר שני, יש תנודה בין נהגי המוניות. את זה אתם לא יודעים. חברים בתחנות מוניות מסוימות שמקבלים שטח מתנה מן העירייה ומקבלים מבנה עובדים 5-6 שנים, הם מוכרים את המניה, עוברים לתחנה אחרת ובאים לראש העירייה ומבקשים עוד פעם תחנה. כיום הפסיקו עם זה כי יש מכרז בעניין הזה אבל אני יליד העיר ומכיר הרבה נהגים שעברו תחנות לאורך כל הדרך. 
<היו"ר דוד אמסלם:>
אנחנו לא מדברים על התחנה. 

<יהודה בר אור:>
מה שייך התחנה לעניין הזה?

<אבשלום שמחי:>
אני מדבר על השטח. על מפרץ החנייה צריך לגבות כסף. 
<היו"ר דוד אמסלם:>
למה אתם לא גובים?
<אבשלום שמחי:>
זה החלטה של ראש העירייה. 

<היו"ר דוד אמסלם:>
למה לדעתך צריך לגבות? תסביר לי למה צריך לגבות כסף.   

<אבשלום שמחי:>
בפתח-תקווה במרכז העיר יש 8 תחנות, בכל תחנה יש 50, 30 ו-20 חניות, קרוב ל-100 חניות במרכז העיר ברדיוס של קילומטר.
<היו"ר דוד אמסלם:>
אני שואל שאלה. מי שמגדיר את מפרצי החנייה זה העירייה. אני לא נכנס כרגע לשיקול הדעת העירוני. אם בתחנה יש 20 מוניות העירייה לא נותנת לו 20 חניות. אני מדבר על המפרץ, שנע בין 2-4 מקומות חנייה. 

<אבשלום שמחי:>
לא. 

<פריד אברהם:>
לפעמים אפילו אחד. 

<היו"ר דוד אמסלם:>
ברוב התחנות שאני מכיר מספר מקומות החנייה נע בין 2-5. אבל בואו נעזוב את זה. נניח שתבוא העירייה ותגיד: רבותי, אני לא באה משיקולים כספיים אלא משיקולים תנועתיים-אורבניים, לכן החלטתי כעירייה להקצות לכל תחנה בין 2-4 חניות במפרץ. למה? ככה. זה הדיון פה. אני סומך על העירייה שהיא יודעת מה היא עושה. אני לא אומר לתת להם "מחסנית" של 50 חניות בגלל שיש להם בתחנה 50 מוניות. לא, שיחנו באיזה מקום ויזמינו אותם לנסיעות. בשביל זה יש להם סדרן שיגיד לנהג: נא תבוא, יש נוסע פה ושם. אני שואל לגבי מפרץ החנייה, שם יש בין 2-4 מקומות. למה אתה חושב שצריך לגבות שם כסף?

<אבשלום שמחי:>
אענה לך. פתח-תקווה שונה. יש 8 תחנות ספישל בתוך העיר. 50 מוניות יש ל"מקדים", ב"בלינסון" יש עוד 30, ב"שרון" יש עוד 30 וכן הלאה. זה לא מפרץ של שתיים. למוניות השירות משרד התחבורה הכריח אותנו לתת שתי חניות בלבד, אבל במוניות ספישל זה לא שתיים אלא 50-30 מקומות.

<היו"ר דוד אמסלם:>
העירייה מחליטה כמה. אתה לא מקשיב למה שאני אומר. 

<אבשלום שמחי:>
הקשבתי היטב.

<היו"ר דוד אמסלם:>
ממניעים אחרים, לא כספיים. זה כסף קטן, דרך אגב. ממניעים תכנוניים-תנועתיים העירייה יכולה להחליט איפה היא נותנת בכלל. היא יכולה להחליט שבמרכז העיר היא רוצה רק שתי תחנות מוניות, לא עשרים, שתיים. העירייה מחליטה. מי שאחראי על התחבורה בעיר עושה את הניתוח ומחליט. לכן אני לא בא מהזווית הזאת. אני שואל שאלה פשוטה. נניח, בשביל ההמחשה, שמדובר בתחנת מוניות אחת בכל פתח-תקווה שנותנים לאותה תחנה 3 מקומות חנייה במפרץ. נראה לך סביר שצריך לבקש שם כסף?

<אבשלום שמחי:>
אני אומר שוב, תחנות המוניות, רובן ככולן, אצל חלק מהן זה כבר ממלחמת השחרור ואחרי המלחמה. היום קשה מאוד לשנות. אם היום תיקח מהן את החנייה אתה יכול להפסיד בבית-המשפט. 

<ניסים חנגל:>
אענה לך לעניין. אני מקצה חנייה. אני צובע מדרכות בכחול-לבן. על כל חנייה אני גובה. 

<היו"ר דוד אמסלם:>
דרך אגב, תמחק את המילה "לעניין", אחרת אבין שעד עכשיו הוא לא ענה לעניין, בגלל זה אתה עונה לעניין. בוא תענה לשאלה.

<ניסים חנגל:>
ממש לא. בהקשר הזה אענה לך, אנחנו מסמנים מדרכות וגובים כסף מהאזרחים עבור חנייה. אם אני מקצה חנייה אני מאבד הכנסה מהקצאת חנייה. אותו מחיר גם מונית צריכה לשלם. התעריף יכול להיות די דומה למה שאני גובה במשך יום שלם מן האזרחים. 
<היו"ר דוד אמסלם:>
בגלל זה שאלתי אם אתה גובה מתחנות אוטובוס. אתה לא משית את זה על "אגד". 

<ניסים חנגל:>
קודם כול, בתחנת אוטובוס אנחנו כן גובים דמי שימוש, מן התחנה הסופית שם האוטובוסים חונים. 
<היו"ר דוד אמסלם:>
דרך אגב, אם תחנות המוניות יבקשו מכם מפרצי חנייה להעלאת נוסעים אתם תסכימו לעשות להם את זה חינם?
<אשר בן שושן:>
אבל כל הסגנון של העבודה שונה. 
<היו"ר דוד אמסלם:>
אני יודע איך הייתה האבולוציה של ההתפתחות. 

<מיטל להבי:>
אני חושבת שצריך לחייב את זה בתוכניות בניין עיר, ממש כך, כפי שמחייבים תחבורה ציבורית. מפרצי העלאת נוסעים והורדתם זה חובה.

<היו"ר דוד אמסלם:>
אחזור לנציגי משרדי הממשלה. 

<מירב ביטון:>
אני מעיריית אשדוד. לגבי הסוגיה שהעלית בעניין תחנות אוטובוס, תחנות אוטובוס משמשות להעלאת נוסעים והורדתם. במפרצים לתחנות מוניות ברשויות אנחנו מדברים על חנייה שחונים בה 24/7, משם הם יוצאים. כל רשות עם ההסדרים שלה. אצלנו למשל ראש העירייה גיבש החלטה לערוך הסדרה של כל התחנות שהיו קיימות עשרות שנים, עם גביית דמי שימוש ולא לפי מספר מקומות החנייה של חברי התחנה אלא לפי מספר קבוע, למשל בין 2-4 מקומות חנייה לכל תחנה. זה יותר עניין תכנוני. זה באמת החלטה של כל רשות מקומית. אבל לדעתי יש הבדל בין העלאת נוסעים והורדתם, שזה לרוב בחוקי עזר, לבין שכירות או ארנונה על מפרץ שמשמש כחנייה. 

<היו"ר דוד אמסלם:>
תודה. מישהו רוצה עוד להוסיף?

<אבשלום שמחי:>
לגבי חברות האוטובוסים, המכרזים שיוצאים ממשרד התחבורה, היום כל הכנסה מחברות התחבורה הולכת לממשלה ומשלמים פר קילומטר. זאת אומרת שההחלטה היא במכרז עצמו שיוצא מטעם המדינה, מטעם משרד התחבורה. במכרז עצמו היום החברה מספקת תחבורה תמורת תשלום ממשרד התחבורה. כל ההכנסה נכנסת למשרד התחבורה. אתה לא יכול לגבות ממנו עבור החנייה. אם אתה לא כולל את זה במכרז אז אתה לא יכול לומר לו "מעתה נגבה ממך עבור מפרצי החנייה". 
<היו"ר דוד אמסלם:>
הבנתי. אתה בעצם אומר: הוא ממילא משלם למשרד התחבורה ולכן העירייה פוטרת. הוא הרי משלם אגרה למשרד התחבורה והכול בסדר. למי אתה דואג עכשיו? למדינה או לעירייה?

<אבשלום שמחי:>
אני דואג למדינה, כן. 

<היו"ר דוד אמסלם:>
תודה רבה. מישהו רוצה להוסיף עוד משהו?

<מיטל להבי:>
אני רוצה לעשות הבחנה, לפי מה שנאמר פה, בין העובדה שמוניות חונות במקומות הכי אטרקטיביים בעיר לבין העובדה שהאוטובוסים רק עוברים בתחנות והם לא חונים שם, זה לא חניית הקבע שלהם. את חניית האוטובוסים, חניית הלילה, חניית המסוף עושים בקצוות של העיר, במקומות שהם פחות אטרקטיביים ופחות נדרשים לחנייה היוממית של תושבי העיר עצמה. למעשה החנייה פה מתחרה. 
יש עוד דבר שלגביו צריך לעשות הבחנה, בין תחנת מוניות לבין Get Taxi. לתחנות יש את החניות האלה, והמוניות שמסתובבות פר הזמנת אפליקציה אין להן את התחנות האלה. 
<יהודה בר אור:>
זה לא תחנת מוניות. 

<מיטל להבי:>
ועוד דבר שהייתי רוצה לעשות לגביו הבחנה, היה ותישאר הסיסטמה של חיוב מוניות באגרה, ישנו המשפט המפורסם "המזהם משלם". הייתי רוצה מאוד שזה יהיה גם על-פי סוג המונית. אנחנו רוצים להעביר היום את המוניות להיברידיות, שישלמו פחות לעומת מוניות רגילות שפועלות בדיזל. 

<היו"ר דוד אמסלם:>
תודה רבה. 
רבותי, אני מבקש לסכם את הדיון. 

אני באופן אישי יוצא כאן משתי נקודות הנחה, שבגללן גם ערכתי את הדיון. 
אחת, אני יודע שנהגי המוניות עובדים קשה מאוד בשעות-לא-שעות על מנת להביא משכורת הביתה. אם הם היו מרוויחים 15,000 או 20,000 שקל כמו שכירים לא הייתי עורך את הדיון פה בכלל. 

הנושא השני, כשאני מסתכל על המכלול ומשווה בינם לבין האוטובוסים, כשאני מסתכל על השטח התפוס לטובת העניין, לא משנה אם הוא חונה שם בלילה או ביום ואם הוא עוצר, השאלה מה בעצם השטח המוקצה לאותו נושא. לכן אני חושב שאין פרופורציות בין האוטובוסים לבין המוניות. בחלקם המדינה אפילו מממנת את בניית המסוף, כולל המשרדים.
לכן אני מבקש ממשרד הפנים להיכנס לנושא, לזמן דיון מקצועי. 
ראשית, לבחון מדוע בכלל צריך את האגרה. לא כל דבר במדינת ישראל מצריך אגרה, לא כל מי שזז צריך לשלם. 

דבר שני, לעשות ניתוח מחירים, עבור מה בכלל משלמים. לא יכולה להיות שונוּת כזאת בארץ. 

בסופו של דבר צריך להכריע בסוגיה ולהסדיר אותה, אם בכלל צריך אגרה, כפי שאמרתי, ואם כן כמה, ואז בכל מדינת ישראל פחות או יותר צריך להיות אותו תעריף, שתהיה איזו אחידות הגיונית, לא שכל ראש עירייה יקום בבוקר ויחליט: זה 500, זה 700, זה 60, זה בכלל כלום. 

<יהודה בר אור:>
זה 10,000.

<היו"ר דוד אמסלם:>
אקיים דיון נוסף בעוד חודש וחצי כדי שתגידו לי מה התקדם בעניין. אני כבר מודיע לכם, במידה וזה לא יהיה מוסדר אוביל חקיקה לבטל את האגרה הזאת באופן מיידי כי אני חושב שהיא מיותרת. 

תודה רבה לכולם. יום טוב. 
<הישיבה ננעלה בשעה 12:20.>

